khistorydata/jeongjo-sjw-relations huggingface dataset:
정조 20년
刑曹啓目粘連忠淸道罪人放未放回啓云云本曹所管放秩未放秩乙良竝依啓聞施行爲白乎矣稟秩中定山安萬昌黃澗李大阿希靑山李光憲等段罪雖徒年關係傷倫淸州吳得海忠州崔用甲淸風吳得位堤川金以甲等段因判付定配者則不可遽議疏釋竝仍配爲白遣文義卞光珪段所犯不至深重放送之意分付道臣何如判付啓依允爲旀丹陽鄭俊相與諸道同罪仍配之類無彼此俊相亦仍韓山韓宅裕段與京華士夫有異則何足責放送爲良如敎
정조 20년
義禁府啓目粘連全羅道罪人放未放回啓云云本府所管罪人乙良依啓聞施行爲白乎旀他餘罪人等令刑曹稟處何如判付啓依允爲旀珍島以蘇弊之意他罪人皆移配則雖因特敎反貽弊端是置尹熤段移配羅州令該牧使嚴戢分明改心之前決無疏放之理以此分付爲旀同福柳烇段減等爲旀黒山島柳河源段雖以爲所重之意有拔例處分黒島則過矣移配白翎爲良如敎
정조 20년
刑曹啓目粘連全羅道罪人放未放回啓云云本曹所管放秩仍秩乙良竝依啓聞施行爲白乎旀稟秩中井邑兪濟禧海南李命天等段竝仍茂朱金光業長水李得成泰仁黃檜長城崔再得等段竝放仍秩中萬頃梁潤基段合有參恕之道光陽具修良段同罪前已蒙宥竝只放送爲白乎旀咸平金已得海南僧太云等段逃躱配所已極無嚴定限譏捕之意分付道臣何如判付啓依允爲旀茂朱金光業長水李得成泰仁黃檜長城崔再得等段他道同罪皆仍本道之請宥未免失之太寬竝只仍配爲旀興德趙光國放送爲良如敎
정조 20년
李肇源以義禁府言啓曰京畿放未放覆啓判付內永平朴奎淳仁川朴成杓放事命下矣朴奎淳朴成杓竝卽放送事分付道臣之意敢啓傳曰知道
정조 20년
李肇源以義禁府言啓曰全羅道放未放覆啓判付內珍島尹熤移配羅州同福柳烇減等黒山島柳河源移配白翎事命下矣尹熤移配羅州牧柳河源移配黃海道長淵白翎鎭而仍前罪目依例發遣府羅將押送于各其配所徒二年半定配罪人柳烇減等以徒二年改錄徒流案事分付道臣之意敢啓傳曰知道
정조 20년
李肇源以義禁府言啓曰忠淸道放未放覆啓判付內沔川成範鎭忠州元羽孫燕歧申韺黃澗李益洙永同宋啓來公州具忠元鎭川申大顯韓山鄭大容淸州鄭東協禮山李承薫放送事命下矣成範鎭元羽孫申韺李益洙宋啓來具忠元申大顯鄭大容鄭東協李承薫竝放送事分付道臣之意敢啓傳曰知道
정조 20년
李肇源以義禁府言啓曰江原道放未放覆啓內放秩中橫城趙鉉春川朴宗正依啓聞放送事判付內依回啓施行事命下矣趙鉉朴宋正竝放送事分付道臣之意敢啓傳曰知道
정조 20년
李肇源以義禁府言啓曰黃海道放未放覆啓判付內文化李德鉉移錄於流秩白川閔百準平山鄭彦衡李殷模瑞興張至冕文化李春洽放送事命下矣李德鉉罪名以流三千里移錄徒流案閔百準鄭彦衡張至冕李殷模李春洽竝放送事分付道臣之意敢啓傳曰知道
정조 20년
丙辰三月二十一日卯時上御重熙堂右承旨入侍時右承旨李勉兢假注書洪奭周記注官金良倜記事官金履永以次進伏訖上曰右副承旨入侍出榻敎右副承旨李肇源進伏上敎履永曰實錄考出今幾何爲之乎履永曰今始考出兩樻而尙餘二十五樻矣上曰如是則當至屢日考出及謄書之人數多然後可以速成矣春秋館堂上使之盡爲入來仍命書傳敎曰御定編書有考出之役而實錄有所重謄錄不可委之下吏春秋館堂上未差之代前望單子入之待下批牌招察任抄啓文臣中金近淳權晙李勉昇徐俊輔金履載姜浚欽黃基天舊抄啓中金履喬韓致應宋知濂金熙華權付謄錄郞此與設廳編摩有異亦是特敎權付不必更自該曹啓下以此分付上曰昨聞承宣言則國朝寶鑑先朝實錄中丙辰三月景慕宮冊封日字以夏四月誤書云事關莫重不可輕易改書須傳于品高之人使之稟定改易可也勉兢先退命書傳敎曰兪領敦寧家遣近侍致吊今日致祭進去閣臣仍爲擧行明日則只爲勸粥而古例則粥物自內廚備送中使進去近例閣臣大臣則閣官領去水剌間備送依近例爲之事分付上曰大臣隱卒之際祭吊之節勸恤之禮載諸法典者若是詳備我朝敬禮之家法可謂至矣肇源曰誠如聖諭臣初入銀臺始知朝臣入侍必稱客來禮使之道誠不勝欽歎上曰承宣尙未知之乎承旨入稟司謁來奏則不曰入稟而曰傳喝入侍命下則曰請客朝臣入閤門則曰客入古例卽然卽此數事可見禮遇士夫之盛矣仍命退承史以次退出
정조 20년
行都承旨趙鎭寬坐左承旨李勉兢坐右承旨宋銓坐左副承旨李肇源坐直右副承旨李海愚坐同副承旨李義駿坐直注書柳遠鳴仕一員未差假注書李弘謙仕直事變假注書尹命烈仕
정조 20년
李勉兢啓曰明日再明日英陵忌辰祭齋戒正日二十五日二十六日明陵忌辰祭齋戒正日相値視事頉稟之意敢啓傳曰知道
정조 20년
李肇源啓曰大司憲徐有臣未肅拜執義李城輔掌令池德斌在外掌令一員持平一員未差持平李福潤呈辭監察茶時之意敢啓傳曰知道
정조 20년
傳于李義駿曰戶曹判書入侍
정조 20년
傳于宋銓曰敦寧都正權聖應入侍
정조 20년
傳于李勉兢曰騎馬一匹立之史官一員待命
정조 20년
事變假注書尹命烈書啓臣敬奉聖諭馳往傳諭于西部皇華坊聚賢洞契判中樞府事尹塾所住則以爲臣於積年沈痼昏錯癃囈之中不意史官儼臨特宣恩敎臣驚惶伏地雙手跪受替讀奉聆則恩旨鄭重俯念臣復起之無望特晉輔國之秩近侍委問存沒銓卽躬傳敎旨恩數之曠絶歷數往今凡幾人矣伏奉宣綸不覺聲淚之俱發體肢之顓掉此實慈父尤憐病息之至意臣雖頑如木石敢不拭昏扶顚竭蹶叩謝而以臣癃喘萬無進身赴闕之望臣於是罪辜益深惶越尤切謹當收拾餘精冒入文字以暴微衷之萬一云矣敢啓傳曰知道
정조 20년
趙鎭寬以漢城府言啓曰庚辰年溫泉幸行時隨駕人見漏者兵曹改付標草記批旨內此後如有遺漏者嚴飭京兆搜訪使之草記別單後一體擧行可也事命下矣分付各部更加各別搜訪矣近日追後而來現者及其間出他而始還者一一收錄報來故別單書入之意敢啓傳曰知道依初別單例有分等判下者卽令吏兵戶曹擧行後草記掖隷盧景曄講書院書吏田得春竝加資空闕衛將加設擬入待追榮減下掖隷吳復一加資空闕衛將依他例擬入待追榮減下且思之此人似是陪吏如果然草記其中嘉善康聖彦有受賜筆跡之曾所來納者難於彼此且恐屑越雖不得無端收用此時此單豈可虛過實同知單付待追榮減下其子令兵判待吏胥料窠使之糊口因此思之平壤咸戴一效勞旣多至以世宥之意有受賜之筆跡其人近做何事而子若孫任役間見帶何任何役令道臣査問狀啓同府李大心去處及役名亦令査問狀聞長湍梧木里金聖集之效勞極不尋常所蒙恩眷亦出常格其人之生存與否家閥如何令道臣探問狀聞以爲收用之地事卽令廟堂行會同知黃錫耆日前雖已加資昨日奉考所藏翰墨無以爲懷令兵判招問所願草記御定武藝圖譜意在追述而其時前萬戶林秀雄之蒙被恩數至今記憶有其子付料於壯勇營校屬而其可草草付料而止乎別武士林福麒特差參上部將待僉使窠差送因此而又有起感者近久未見而復起出入於朝行似未易行上護軍尹塾特拜輔國判中樞府事令該曹口傳下批官敎令吏郞往傳遣史官傳諭此意仍爲存問書啓可也
정조 20년
李海愚以兵曹言啓曰今三月二十二日各廳堂下武臣朔試射時武臣兼宣傳官南燦李聖濂部將沈擇之權珏等俱未滿四中依定式各決棍十度部將金光琇柳葉箭二中騎芻一中以矢數計之則雖未滿四中騎芻例有倍劃之規依此例勿爲決棍實病及呈辭受由人等退試次姑爲懸頉以入之意敢啓傳曰知道
정조 20년
傳于宋銓曰風氣如此今日武臣堂下試射未滿四矢以下棍汰勿論事分付
정조 20년
李海愚以壯勇營言啓曰宣沙浦僉使趙命載行已醜悖處事頑猾怨聲狼藉故發關行査於道帥臣處則諸般罪狀果如所聞少無差爽云而渠以本營之校無所顧忌專事不法之狀萬萬痛駭爲先罷黜後其罪狀令攸司照法嚴處何如傳曰允
정조 20년
以前宣沙甫僉使趙命載拿處傳旨傳于李海愚曰令帥臣嚴棍懲勵事下諭
정조 20년
兵曹口傳政事康聖彦同知單付以田得春吳復一盧景曄爲景福將以林福猉爲宣沙浦僉使
정조 20년
吏曹嘉善田得春吳復一今加嘉義折衝盧景曄今加嘉善員役趙有洽方大成將仕郞李仁昌員役李東福今超通政嘉義辛圭今加資憲以上帖加成給庚辰年溫泉幸行敎是時陪從人加資事承傳
정조 20년
以宣沙浦僉使林福猉望單子傳于李海愚曰見望筒思之溫宮役事承傳之李應器尙不收用銓曹事萬萬駭然當該堂上一竝從重推考先付巡將給祿
정조 20년
李海愚以備邊司言啓曰宗廟夏享大祭在近而侍從多有罷散者祭官難以分排云在前如此之時連有請敍之規矣侍從堂上堂下違牌坐罷人員竝爲敍用令該曹口傳付軍職何如傳曰允
정조 20년
兵曹口傳政事副護軍李尙度副司果朴瑞源吳鵬南韓興裕李基慶金銑尹序東鄭來百韓光植閔師宣李基讓李景溟沈鎜吳翰源
정조 20년
李海愚以兵曹言啓曰依傳敎同知黃錫耆招來問其所願則以爲頂踵毛髮罔非天恩感祝無地何敢更有餘望而目今形勢極其窮乏糊口沒策所願在於邊將云矣敢啓傳曰邊將則窠乏空闕衛將作窠單付陞資間久任可也
정조 20년
兵曹口傳政事景福將單黃錫耆
정조 20년
李海愚以兵曹言啓曰今三月二十日二所巡廳犯夜被捉左捕廳捕校文廷福依更數嚴棍二十度之意敢啓傳曰嚴飭未久又此犯科該捕將越俸一等該校給之該帥可也
정조 20년
趙鎭寬以戶曹言啓曰因漢城府追啓下別單庚辰年溫泉幸行時隨駕人六十以上十一人各米二斗大口魚一尾五十以上五人各米二斗謹依判下數題給役姓名及頒給實數別單書入之意敢啓傳曰知道
정조 20년
李勉兢以漢城府言啓曰掖隷吳復一加資空闕衛將依他例擬入待追榮減下且思之此人似是陪吏如果然草記事命下矣招問于吳復一處則以爲甲戌年間陪吏隨行而己卯年陞差別監云矣敢啓傳曰令內需司加給米五斗可也
정조 20년
李勉兢以漢城府言啓曰每式年成籍後五部帳籍江都藏置件例於翌年春自臣府郞官持往江都舊籍曝灑竝與新籍藏置而壬子式帳籍藏置草記批旨有待來式一體擧行之命矣壬子式及乙卯式帳籍發遣本府郞廳藏置曝灑等事依前擧行而帳籍封裹雜物令各該司進排領去官吏所騎馬及帳籍載運馬亦令該曹題給何如傳曰允
정조 20년
禁府啓目前假注書李章垕原情云云傳旨內辭緣泛稱遲晩刑推得情何如判付啓筵說修正之問東答西除良筵席擧措亦多駭然鄕闇生疎雖不足責此後懲勵之道不可白放削職爲良如敎又啓目前假注書李泳夏原情云云傳旨內辭緣泛稱遲晩刑推得情何如判付啓分揀放送爲良如敎又啓目管城將李膺運原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓功議區別勘放後草記爲良如敎又啓目中官張漢得口招云云問目內辭緣惶恐遲晩刑推得情何如判付啓加杖十五度放送爲良如敎
정조 20년
李肇源以義禁府言啓曰時囚罪人李膺運原情公事判付內功議區別勘放後草記事命下矣李膺運傳旨內北城餉還一包之縮幾至四五斗雖曰舊穀所欠豈至此多謂以城餉若是無實誠極駭然拿問處之罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯狂法受贓外笞杖竝收贖矣李膺運杖八十收贖奪告身三等而其十一代祖從生敵愾功臣云功減一等杖七十收贖奪告身二等放送何如傳曰公罪勘送可也
정조 20년
李肇源以義禁府言啓曰時囚罪人張漢得加杖十五度放送事命下矣張漢得各別加杖十五度後放送之意敢啓傳曰知道
정조 20년
右議政尹蓍東箚曰伏以今者諡號署經事檢詳當爲差出開城留守平安兵使亦已瓜遞臣又奉承筵敎傳于領相矣領相謂於月前陳疏而下恩批强臣使之擬入臣竊念政府郞僚自是掄選之職松都西閫爲任甚重雖於格式間事所宜難愼首相時蒙由暇左相亦被優老之渥凡於稟覆行會等循例擧行臣雖暫時代斵至於剡擧差擬則首揆當主之否則左揆在焉固無由暇之相妨優老之或可諉也臣何敢越兩右僚次而冒當之又況鑑裁銓品萬萬不可及者乎往復之際自致遷就成命已久擧行此遲玆不得不冒入文字仰瀆宸嚴伏願聖明念舊規之難容放倒察微懇之非出取便亟賜處分以存國體以安私分焉取進止答曰省箚具悉卿懇領相旣以中書故事爲奏左相近亦在家調將而領相則以呈告例不爲視務雖非筵奏卿當替行薦剡左相則與呈告差間卿須往復停當兩相簉朝間依此擧行爲可仍傳曰此批答遣史官傳諭
정조 20년
上護軍李柱國疏曰伏以臣螻蟻之質百不猶人犬馬之年殆將垂死鈍材蔑識徒切負乘之懼而鞠躬盡瘁圖報涓埃之效者是臣未死前一段苦心故由前由後有除輒膺未嘗敢爲辭免之計誠以全保之聖澤深如河海一身之私義輕如鴻毛不計顚沛不量疎迃恩天是戴駑步思殫臣情到此呼亦戚矣臣自去秋偏蒙不世之洪造拔之坑坎之中置諸衽席之上復寄以元戎重任閤門感泣五內靡措臣雖頑如木石愚如豚魚豈不欲裨報萬一之殊私而年迫八十精力俱耗言語顚錯思慮茫昧尋常簿牒前忘後失大小戎務遺首漏尾以若衰朽以若癃疾雖居閑漫之職司尙患僨事況當劇務之訓局冒沒承膺至於七箇月之久則臣身之不敢自有抑亦聖明之所俯燭耳臣竊有一二微見關係於軍國之務宿衛之重猥越是懼齋志泯默今則疾病侵尋死已無日故收拾昏憒之心神略申尺寸之愚忱惟聖上垂察焉我國軍制束伍之規倣用周室兵農之制分番之法採取唐家長征之例而壬辰以後五衛變而爲諸營則祖宗朝隨時沿革之意猗歟盛矣然京城爲八路之根本而輦轂之下見存軍額不滿萬數故臣常憂都下軍制之疎虞每念先正臣李珥養兵十萬之說未嘗不三復而永嘆今我聖上深軫宿衛之單弱特設壯勇一營從今以往京師控禦之地增修陰雨之備前聖後聖其揆一也臣固欽仰莊誦之不暇而第伏念禁御兩營鄕軍上番之法一以爲守禦之道一以爲敎鍊之方當初設施非不美也而上番之規五年爲一次及其替番不過二朔則其所操鍊者殆同十寒一曝坐作進退隨人頤使指揮號令仰人口吻下鄕之後依舊茫然則安在其敎鍊之法意也哉且況往來之際徒費糧資廢農棄業妻兒呼庚鄕軍上番之弊有如是矣今以御廳論之各道所在鄕軍之數爲一萬六千三百名內卜馬軍爲一千一百七十五名每番以五哨輪回上京而凡軍則每名資保爲一名卜馬軍則每名資保爲二名元軍與資保合爲三萬三千七百七十五名今若竝充軍保收其身布則爲六萬七千五百五十兩且其自京接濟之料米爲四千八百五十石零旅需錢回糧木等所下爲六千八百餘兩統而計之合爲九萬八千六百餘兩禁營之軍額資保大略相同矣以臣愚見莫若永革鄕軍上番之規收上身布與保米而兩營軍額以各營將校子技及五部良民之有根着者各限一千名塡充俾作二司十哨之制恒在都下而一年接濟之數假令元兼料竝米爲一萬四百餘石奉足及草價等所下爲二萬三千四百餘兩竝計爲七萬五千三百餘兩以其所捧計其所用其所贏餘各爲二萬餘兩兵志曰軍無財士不用命儲財需用實是富强之術以此爲不虞之備諸般雜用則足食足兵莫過於此鄕軍則可無廢農往來之苦都民則庶有沾料資生之道豈不兩便也哉或以爲自古徵番法意攸在不可猝罷旣不上番則朝家空失多數軍額是則不然鄕軍無益之弊如右所陳雖不上京男丁成冊旣在各道兵營自鄕團束元有舊例若當緩急自可編伍安有空失軍額之理哉宮墻之外設置五營入直將官與軍卒分掌五更遞相巡綽而宮墻闊遠間有山麓一遭週回動費一更巡卒過去之後有時間斷誠極疎忽宮墻間數爲二千六十四間今若每於五十間設置一軍舖以字內營入直軍卒分排守直而每舖軍四名式分置則舖爲四十一處軍爲一百六十四名每舖四名內二名式交替行巡於當舖之內而五營入直軍元數合爲二百六十五名軍舖分置者外各該哨官領在直所時時摘奸各營門別巡將卒又爲糾察勤慢則其在警巡無間斷之虞有嚴密之效矣諸道之設置水陸軍兵因其緩急各爲其用南人之慣於船北軍之閑於騎此其習熟之然理勢之常平時團束皆取其長而水營所管水軍多在山邑甚至有距水營三四百里之遠者名以能櫓全昧操柁則臨急遠徵將何所用臣以爲水軍之在山邑者陸軍之在治海者互相換定則便宜之政莫大於是矣凡此所陳三條言雖淺近事係釐革伏乞聖明俯詢廟堂以爲裁處之地千萬幸甚云云答曰省疏具悉君爲元首而股肱以喩相腹心以喩將諫官喩耳目承旨喩喉舌近取諸身闕一則不可惟腹心嚴緊且重於五官元戎之緊重尤倍兩營近日復畀之擧不以旣髦而難之誠予知卿之可仗觀於用卿捨卿之異於凡帥慧眼達識必有窺其相與之際者卿之所陳一二條卽予嘗所櫽括彌綸以求其易行之術以待其可爲之期夙宵一念寤寐如結一欲展施而後已若使此計成而轉以及於大於此者則均役之聖志可明初元之設言可踐三軍萬民擧在幈幪之中而如卿所云上番之停番軍舖之碁置等方略不期採而採當其時與有榮於卿大矣環視有位語孰到此此所以一聞黎然丕加嘉乃附陳水陸軍換定事許令廟堂稟處
정조 20년
丙辰三月二十二日卯時上御重熙堂右副承旨戶曹判書敦寧都正權聖應入侍時右副承旨李海愚記事官柳遠鳴記注官安經心金良倜戶曹判書李時秀敦寧都正權聖應以次進伏訖上曰權聖應進前聖應進奏職姓名上敎聖應曰爾年幾何聖應曰今爲六十八歲矣上曰爾之曾經守宰凡幾邑也聖應曰三典郡縣一經郵官矣上曰邑名歷擧以對可也聖應曰平澤延豊交河金泉矣上曰爾自金泉瓜滿而歸乎聖應曰然矣上曰爾年姑未滿作宰之年限乎聖應曰年限已過矣命聖應先退上敎時秀曰漢城府別單判付行會何以爲之時秀曰俄於閤外已爲擧行矣上曰給米人使之指揮齊會乎時秀曰聞已來待矣上曰聚會于別例房以爲頒給可也上曰加資人及宣沙浦僉使來待乎海愚曰一人未及來而其餘皆已來待矣上曰已來者使之入侍賤臣承命出招入盧景燁田得春吳復一姜聖彦宣沙浦僉使林福麒李仁昌李東福進立階下上曰進奏姓名可也景燁等次第進奏上敎聖彦曰爾則非特溫幸時隨駕又有受賜筆蹟故所以特除同知矣仍命先退景燁等退去上曰尹塾家史官進去人誰也海愚曰事變假注書尹命烈矣命退諸臣以次退出
정조 20년
丙辰三日二十二日午時上御重熙堂右副承旨入侍時右副承旨李海愚記事官柳遠鳴記注官金良倜記事官金履永以次進伏訖上敎履永曰實錄考出之役何時可以告訖履永曰今則所餘無多今日內庶可了當矣命海愚書公事判付訖仍命退承史以次退出
정조 20년
丙辰三月二十二日申時上御重熙堂左副承旨入侍時左副承旨李肇源假注書李弘謙記事官馬思人記注官金良倜以次進伏訖上敎肇源曰崔崐招致啓板前使之聽批所懷與批旨送于內閣載之日省錄亦令記注於堂后日記可也仍命退諸臣以次退出
정조 20년
行都承旨趙尙鎭坐左承旨宋銓坐直右承旨李肇源坐直左副承旨金勉柱坐右副承旨李晉秀坐同副承旨未差注書柳遠鳴仕一員未差假注書李弘謙仕直事變假注書尹命烈仕
정조 20년
李肇源啓曰大司憲徐有臣牌招啓辭未下執義李城輔掌令池德斌在外掌令一員持平一員未差持平李福潤呈辭監察茶時之意敢啓傳曰知道
정조 20년
李晉秀啓曰御營廳將官來言今日本廳軍兵日次私習云矣敢啓傳曰知道
정조 20년
傳于李晉秀曰同副承旨入侍
정조 20년
傳于李肇源曰京畿監司留待
정조 20년
傳于宋銓曰左承旨入侍
정조 20년
傳于李肇源曰左承旨差祭右副承旨聞有實𧏮許遞同副承旨有編書之役兵曹堂上仍任與未差之代前望單子入之待下批牌招察任
정조 20년
承旨前望單子入之李冕膺金勉柱蔡弘遠李晉秀落點
정조 20년
備邊司薦望以趙鎭寬爲開城留守以任嵂爲平安兵使
정조 20년
傳于李晉秀曰新除授開城留守牌招使之三明日辭朝管理使下批政官牌招開政而如有口傳下批之例口傳擧行
정조 20년
李肇源啓曰兵曹郞廳來言平安兵使下批政事取稟傳曰當日爲之
정조 20년
宋銓啓曰吏曹判書沈煥之參判黃昇源牌不進推考傳旨今方捧入而判書沈煥之謂有情勢陳疏到院原疏以齋日纔已退却矣開政命下之後如是違牌不卽擧行事甚未安判書參判更卽牌招何如傳曰判書上疏入之待下批與參判牌招開政
정조 20년
傳于宋銓曰左副承旨入侍
정조 20년
宋銓啓曰今日受誓戒時承旨當爲備員而都承旨李冕膺以前任開城留守未及交龜同副承旨蔡弘遠牌不進不得備員何以爲之敢稟傳曰都承旨許遞前望單子入之待下批違牌承旨只推與新除授承旨一體牌招察任
정조 20년
有政吏批判書沈煥之進參判黃昇源進參議宋煥箕在外左承旨宋銓進以玄重祚爲掌令以鄭㝡成爲持平以韓興裕爲獻納以申龜朝爲正言以張至顯爲校理以林漢浩爲副校理以李龜雲爲檢詳以閔鍾顯爲弘文提學兵曹參知李義駿仍任事承傳開城留守單趙鎭寬
정조 20년
兵批判書具㢞進參判李太亨入直參議李東馨病參知李義駿病右承旨李肇源進以許胤方壽正吳復一田得春康弼俊盧景曄爲同知以千萬紀金鳳伊朴希文方性直方起正鄭致曄鄭雲寬文載渭申在郁梁德履爲僉知平安兵使單任嵂以申應周爲護軍以李勉兢申耆金祖淳鄭尙愚李海愚洪允復爲副護軍以金觀柱沈奎魯姜克成爲副司直以金熙采尹益烈爲副司果以李弘謙爲副司正
정조 20년
傳于宋銓曰出宮門路以協陽門爲之
정조 20년
宋銓啓曰今日受誓戒時承旨當爲備員而同副承旨蔡弘遠再牌不進無以備員何以爲之敢稟傳曰許遞前望單子入之待下批牌招察任
정조 20년
承旨前望單子入之李鼎德落點
정조 20년
傳于李肇源曰新除授承旨李鼎德差祭許遞仍任前職
정조 20년
李肇源啓曰傳敎事體至爲嚴重無敢一字節該而卽見京畿監司金文淳長湍居金聖集年歲家閥探問啓本則漢城府追別單判下傳敎只拈出金聖集探問一條而節該馳啓此專由乎備局行關之本自刪節而然事極未安當該堂上從重推考何如傳曰允
정조 20년
李肇源以吏曹言啓曰今此宗廟永寧殿夏享大祭諸執事中時無職名人員令該曹口傳付軍職何如傳曰允
정조 20년
李晉秀以壯勇營言啓曰新除授善騎別將申應周時在平安兵營任所矣領軍之任不可久曠使之斯速給馬上來何如傳曰允
정조 20년
李晉秀以御營廳言啓曰今三月二十二日本廳諸將官射講時哨官金光涪三技俱爲無分依節目汰去之意敢啓傳曰知道
정조 20년
禁府啓目粘連平安道修啓冊子中本府所管罪人仍秩乙良依啓聞施行爲白乎旀他餘罪人等令刑曹稟處何如判付啓依允刑曹啓目粘連平安道放未放修啓冊子中本曹所管放秩仍秩乙良竝依啓聞施行之意分付道臣何如判付啓依允爲旀義州洪仁福卞復圭放送爲良如敎
정조 20년
安春君疏曰伏以臣一病五朔有加無減轉至難醫之境前後幸蒙天地父母之恩得解享官之任尙保殘命於床席惶隕感祝措躬無地而不意今者永寧殿夏享獻官重任又及於微臣回顧病狀末由承膺臣分之壞虧於斯大矣跼天蹐地震懷罔措之至玆敢疾聲呼籲於宸嚴之下伏乞聖明亟命變通祭官之任仍治臣瀆擾之罪以肅朝綱千萬幸甚云云答曰省疏具悉疏辭許令該曹付標
정조 20년
昌城尉黃仁點疏曰伏以臣見差宗廟夏享大祭亞獻官預差而臣自昨年春得兩脚拘攣之症雖於房闥之內坐立必須人扶恃杖猶患蹣跚起居之班雖或强疾趨參至於駿奔之列萬無自力之望預差雖異實差所以備陞實之用臣若徒懷瀆擾之懼不卽自鳴莫重享官或致臨時狼狽則臣罪至此尤當如何玆敢據實仰籲於宸嚴之下伏乞聖明俯賜諒察亟命該曹趁卽變通千萬幸甚云云答曰省疏具悉卿懇疏辭許令該曹付標仍傳曰此批答遣史官傳諭
정조 20년
丙辰三月二十三日辰時上御重熙堂左承旨同副承旨入侍時左承旨李勉兢同副承旨李義駿假注書李弘謙記事官吳泰曾金履永以次進伏訖上曰京畿監司入侍出榻敎賤臣承命出與文淳偕入進伏上曰近來風日甚不佳卿巡路所過麥事何如文淳曰秋牟太半失種春牟則頗有豐漸而但雨候頻數亦不無失稔之慮矣上曰風雨之失調莫今時爲甚民事豈不憫然乎上敎義駿曰近日亦居江村乎義駿曰然矣上曰江郊麥無病乎義駿曰風不惟不調雨亦不順年麥着根者甚稀也上曰當此日候和暢之時絶無花開處梨花或發而枕杏則見稀此實由於暘煥未若之致也豈非予當警惕處乎仍命退諸臣以次退出
정조 20년
行都承旨趙尙鎭坐行左承旨閔台爀坐直行右承旨李益運坐左副承旨洪義浩坐右副承旨李肇源坐同副承旨李晉秀坐直注書柳遠鳴仕一員未差假注書李弘謙仕直事變假注書尹命烈仕
정조 20년
李肇源啓曰大司憲徐有臣牌招啓辭未下執義李城輔掌令池德斌在外掌令玄重祚持平鄭㝡成未肅拜持平李福潤呈辭監察茶時之意敢啓傳曰知道
정조 20년
李益運啓曰左副承旨金勉柱今日不爲仕進卽爲牌招何如傳曰允
정조 20년
閔台爀啓曰受誓戒罷後玉堂未及趁參於問安事甚未安推考何如傳曰允
정조 20년
傳于閔台爀曰右承旨入侍
정조 20년
承旨前望單子入之洪義浩李益運閔台爀落點
정조 20년
傳于李肇源曰開城留守留待
정조 20년
傳于李肇源曰開城留守入侍
정조 20년
傳于李晉秀曰書狀官留待
정조 20년
傳于李晉秀曰書狀官入侍
정조 20년
以右承旨李益運牌不進推考傳旨傳于李肇源曰此是法典所無豈可違牌此傳旨勿施仍以前牌催促
정조 20년
傳于李肇源曰同副承旨入侍
정조 20년
傳于李晉秀曰水原留守入侍
정조 20년
傳于李晉秀曰定例堂上入侍
정조 20년
傳于李晉秀曰來待諸臣入侍
정조 20년
以京畿監司金文淳啓本長湍居金聖集年歲家閥詳探馳啓事傳于趙尙鎭曰卿其招見相當可合之任論理狀聞事回諭
정조 20년
兵曹口傳政事以金守昌爲同知以尹商輔洪允德爲僉知以李東源爲忠壯將以金箕昶張世弘金頤晏金振九崔宅正爲五衛將以李泰益李永曄爲景福將以李養暐朴重信閔以顯爲慶熙將以趙和璧李德純金元大崔重煥羅致輪李岳齡李雲江崔敬瞻張簫李德寬張秀弼金百鍊高德耉崔宅謙崔世載鄭允行李世觀孫聖玉車鳳儀千圭錫林百春崔碩輝李珍國柳東茂爲景福將以崔龍福安鎭福爲同知以金世郁爲僉知
정조 20년
李晉秀以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 20년
李晉秀以備邊司言啓曰卽見慶尙監司李泰永狀啓則以爲本道穀簿毋論沿峽到底艱乏以此應分之穀較諸當受之戶則口食種糧塗抹無路列邑加分之報鎭日沓至若其民多穀少之處歲儉地廣之邑依報許施量宜分排後加分實數待畢巡依例登聞事請令廟堂稟旨分付矣本道之年年加分道臣狀請朝家許施便成已例無歲無之今亦許其從便分排無論左右沿峽酌量加劃以爲農糧接濟之地而實數與衙門穀簿一一區別狀聞之意分付何如傳曰允
정조 20년
李晉秀以訓鍊都監言啓曰本局哨軍蔣得伊南門外紫烟近處豹虎一頭格殺來納依例封進而木綿二疋布子二疋考例施賞之意敢啓傳曰知道皮張卿處賜給
정조 20년
李益運以義禁府言啓曰李膺運杖八十奪告身三等功減一等杖七十收贖奪告身二等照律草記批旨丙以公罪勘放可也事命下矣李膺運杖七十以公罪收贖之意敢啓傳曰知道
정조 20년
禁府啓目粘連本府所關罪人未放秩乙良竝只依啓聞施行爲白乎矣其中彦陽李義肅段身爲陵官風落木五百餘株內只報百餘株其餘皆歸於帖下賞施之用極爲無狀高靈金命淳段穀簿申飭前後何如而虛欠現發數旣夥然徒配之遇赦卽放雖載法典不可遽議放釋竝仍爲白乎旀他罪人等令刑曹稟處何如判付啓依允爲旀泗川張景泓放送爲良如敎
정조 20년
刑曹啓目粘連本曹所關定配罪人放秩未放秩乙良竝依啓聞施行爲白乎矣未放秩中梁山宋昌奎段入於江原道未至配所秩已爲蒙宥今無可論而放秩中順興金奉伊段罪名稍輕依道臣所請放送爲白遣長鬐梁自一興海李仲伊居昌宋慶福永川千七抑等律雖徒年罪係不輕稟秩中山淸徐命大機張金世國蔚山池應彩寧海李孝才晉州黃聖漢醴泉韓錫舜梁山辛以億等所坐亦爲甚重有難遽議疏釋竝只仍配之意分付道臣何如判付啓依允爲旀機張李泰萬居昌徐完世義興朴重顯等乙良放送爲旀龍宮吳哲段與韓山韓宅裕別無異同欲待放未放一體疎放而觀此啓本不爲擧論雖曰該邑充軍旣有載之流案之名則該道之初不擧論卿曹之無所皁白俱未免不審哲放其委折草訖亦卽關問該道爲良如敎
정조 20년
敎開城留守趙鎭寬書王若曰崧府爲股肱之郡正須保釐之材仙樓撤喉舌之班庸畀居留之責雖出予心之特簡亦是廟議之允符惟卿文雅規模通敏才識傳襲忠孝之訓持身謹勤長生仕宦之家處事練達中間十年餘處散增益應多邇來一歲中超遷恩造冞重窺石室之藏長銀臺之席蓋取文華佐秋官之讞參籌司之謨綽有政事眷注方深於邇列旣知所存於中責任且重於分司正合歷試之外眷彼開城一域實我近畿配京山河按勝國之遺基民物殷盛貨財稱列路之都會舟車委輸奈此古今之頓殊居然百瘼俱作以致公私之互弊政急一番更張惟經始謀劃之難有倍昔日顧摠制管豁之任必須其才玆授卿以開城府留守兼管理使卿其往愼乃司祗服予命法漢吏循良之美政宜因俗而爲治追趙臣保障之功勿以無虞而忘備士民宜先奬勸府庫必期充物他餘稟專厥有典憲於戲舊京得管理之重予則忘憂官廚備滫瀡之供卿應知感庶竭移孝之悃克效報國之試故玆敎示想宜知悉知製敎金履喬製進
정조 20년
丙辰三月二十四日子時上詣仁改殿月臺親臨受誓戒入侍時行都承旨趙尙鎭左承旨宋銓右承旨李肇源左副承旨金勉柱右副承旨李晉秀記事官柳遠鳴假注書李弘謙記事官吳泰曾金履永記注官金良倜安經心二提學沈煥之二直提學李晩秀以次隨駕上具遠遊冠絳紗袍乘輿出宣化門協陽門由肅章門詣仁政殿月臺降與陞座上曰新除授承旨先入侍後謝恩出駕前下敎引儀唱在位百官行四拜禮在位百官四拜禮訖讀誓文官吏曹判書沈煥之上階讀誓文訖引儀唱在位百官復行四拜禮在位百官行禮訖左通禮跪告禮畢上降座乘輿出仁政門由肅章門入協陽門宣化門還內諸臣以次退出
정조 20년
丙辰三月二十四日辰時上御誠正閣開城留守入侍時右承旨李肇源假注書李弘謙記事官吳泰曾金履永開城留守趙鎭寬以次進伏訖上曰違牌及不爲仕進承旨許遞與未差之代前望單子入之待下批牌招察任出榻前下敎上曰開城留守進前鎭寬前奏職姓名上敎曰卿之佩符廣尹後初也以公以私此實卿難得之會也且今本府弊瘼在所釐革卿之此去可以分予之憂卿須着意爲之可也鎭寬曰臣之得有今日罔非恩造臣今入事老母出事聖君君親一也移此事親之誠願效於聖朝此是臣圖報萬一之意也上曰老人今番可以將往乎鎭寬曰今日辭陛似未及周旋矣上曰稍緩行期則可及周旋三明日辭朝可也上敎肇源曰開城留守明日辭朝以三明日改書出可也上曰此職無異京銜可常常進見矣仍命退諸臣以次退出
정조 20년
丙辰三月二十四日辰時上御便殿來待諸臣入侍時同副承旨李晉秀記事官柳遠鳴記注官金良倜廣州留守徐有隣水原留守趙心泰定例堂上李時秀李晩秀尹行恁徐龍輔以次進伏訖上敎心泰曰外營節目果已成乎心泰曰外營軍餉色節目粗成一通文字而外帑庫以下節目則俱非軍餉色所管故不爲載錄矣有鄰曰雖非軍餉色所管旣是園幸所需外營所管則一依內營別剩庫等例付之節目下方似好故臣等於閤外以此相議矣上曰依此爲之好矣上曰城役今至幾何心泰曰已築二千五百餘步未築二千二百步今則工役已過半矣上曰兵判來待于監印所卽爲開政可也賤臣承命出傳還入進伏命書傳敎曰年年播植歲以爲課而今年則除却十邑所植近百萬株園令差員等所監植又近數十萬株橡實播種亦然都數合爲七百餘石其在爲所重酬其勞之道不可無記念之擧令李根曾有陞敍承傳今番則右職調用令金履銈差使員安城郡守曺允植以該邑看役論賞勿論加德僉使張世紈加資奉安閣衛將金孝元賞加南陽人折衝金守昌八年赴役其勞無比同知加設口傳擬入其餘牌將校吏員役使喚軍人等令兵曹內外營各該營依判下分等施賞後草記或狀聞事分付因此而有定式者播植係是年年爲之之事而似此擧行主管無所定例堂上與內營提擧句管擧行事亦爲分付又命書傳敎曰園所外南山役處期以十年者告完於三十日內此皆列邑諸倅誠心董役之效豈不嘉尙地方官水原判官洪元燮準職除授南陽府使田義顯廣州判官金履鎬安城郡守曺允植安山郡守趙重瞻龍仁縣令丁遇泰振威縣令吳在斗始興縣令金思羲果川縣監金履裕陽城縣監鄭柱竝陞敍其餘裨鄕校吏以下依判下分等擧行而今番渠輩效勞倍於年例植木宜有別般施賞之擧豈比壬子已例乎各邑校吏分三等一等帖加二三等自各該邑米綿分等施賞而應受人後錄狀聞事下諭于本府留守命退諸臣以次退出
정조 20년
丙辰三月二十四日午時上御重熙堂書狀官入侍時左副承旨李肇源假注書李弘謙記事官吳泰曾金履永書狀官趙德潤諸臣以次進伏訖上敎德潤曰遠路能無病還歸否德潤曰無事還歸矣上曰所過沿路麥事何如德潤曰近來雨候頻數年麥多不着根矣上曰將命往還有何所見乎如有弊瘼陳之可也德潤曰譯官之弊不一而究其本則專由於人員之數多人夫三百九人馬匹二百十九此無非貽瘼之端而至於刷馬郵人年年負債於灣上今年積逋之人明年又入去其弊亦不少爲今日之計莫如稍減額數也上命退諸臣以次退出
정조 20년
行都承旨趙尙鎭坐行左承旨閔台爀坐行右承旨李益運坐直左副承旨洪義浩坐直右副承旨李肇源坐同副承旨李晉秀坐注書柳遠鳴仕直一員未差假注書李弘謙仕事變假注書尹命烈仕
정조 20년
藥房提調沈頤之副提調趙尙鎭啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 20년
玉大妃殿惠慶宮中宮殿藥房口傳問安答曰知道
정조 20년
李肇源啓曰大司憲徐有臣掌令玄重祚持平鄭㝡成未肅拜執義李城輔掌令池德斌在外持平李福潤呈辭監察茶時之意敢啓傳曰知道
정조 20년
李晉秀啓曰備邊司郞廳來言今日賓廳日次而國忌齋戒相値不得來會云矣敢啓傳曰明再明間待下敎來會
정조 20년
傳于閔台爀曰禮房承旨馳詣明陵奉審摘奸局內諸陵一體奉審以來
정조 20년
以廣州留守徐有鄰狀啓陰竹縣田稅大同米無弊指路護送事判付內啓下戶曹爲旀凡事莫如修明昨年之一齊利運其效專在於護送指路今年擧行勝於昨年然後始可爲修明舊典卿曹與惠廳知悉而亦令廟堂十分嚴飭諸道俾有實效時遣備郞以考其擧行勤慢列邑不能者這卽勘罪以爲懲一之地爲良如敎
정조 20년
傳于洪義浩曰三司山林及都憲外在外及衆所共知情勢人許遞前望單子入之待下批與未肅拜諸臺牌招使之待開門謝恩
정조 20년
三司前望單子入之大司諫朴宗甲司諫吳鼎源掌令朴瑞源持平朴柱遇副校理李貞運副修撰李基讓落點
정조 20년
洪義浩以議政府三公意啓曰新除授檢詳李龜雲時在慶尙道禮安地諡號署經多日遲滯不可等待上來今姑改差何如傳曰允待兪領敦寧議諡臨時差代俾無爲弊之端而先議兩忠臣諡與大臣諡同爲下批而贈判書崔孝一今將賜諡而贈參判參議車禮亮安克誠追配灣府贈兵判之祠事若不偶同日設祭於其祠宣諡於其家事分付禮曹可也
정조 20년
洪義浩以壯勇營言啓曰依園所植木別單判付植木牌將本營知彀官崔命喆壯勇衛車道吉別武士李千福安德恒各木一疋布一疋植木軍良人安千得柳福得鄭守寬李文喆陞禁兼司僕池泰寬等十四名各木二疋八斗軍良人李文漢陞一斗待年軍金鎭喆等四名待窠陞元軍鷺梁津別將黃壽海旗牌官安時興李萬協各木一疋書記張師漢等二名植木軍羅千給等四名各布一疋金孝得等一百十六名各米二斗橡實領運壯勇衛車道吉胡椒三升張平胡椒二升崔碩良木一疋使喚軍元男木一疋布一疋鄭光潤等二名各布一疋分等施賞之意敢啓傳曰知道
정조 20년
李晉秀以訓鍊都監言啓曰謹依園所植木別單判付本局植木軍良人權福燁李興大陞付兼司僕待年軍金小年白景孫朴大吉待窠陞元軍之意敢啓傳曰知道
정조 20년
李晉秀以御營廳言啓曰依園所植木補土別單判下植木牌將本廳別武士金禹鼎木一疋布一疋使喚軍兼司僕李雲福木一疋布一疋考例施賞閑良金成烈依例陞付兼司僕補土看役敎鍊官徐有祁待相當窠收用待年軍金德昌李貴得李元聃李春澤車命允等元軍有闕陞實之意敢啓傳曰知道
정조 20년
李晉秀以摠戎廳言啓曰謹依園所植木別單判付植木牌將本廳敎鍊官申㬘木一疋布一疋北漢自願軍六十名等各布一疋金啓源木一疋布一疋領率將校林萬等三人各布一疋分等施賞之意敢啓傳曰知道
정조 20년
李肇源以義禁府言啓曰慶尙道放未放覆啓判付內泗川張景泓放送事命下矣張景泓卽爲放送事分付道臣之意敢啓傳曰知道
정조 20년
李肇源以刑曹言啓曰因慶尙道放未放回啓判付內龍宮吳哲與韓山韓宅裕罪無異同欲待放未放一體疎放而觀此啓本不爲擧論雖曰該邑充軍旣有載之流案之命則該道之初不擧論卿曹之無所皁白俱未免不審哲放其委折草記亦卽關問該道事判下矣吳哲之當初充軍在於龍崗故載錄於平安道放未放修啓冊子而忠淸道放未放修啓冊子韓宅裕罪目中吳哲配所以龍宮書錄奏御文字何等審愼而有此誤書者極爲疎忽該道臣從重推考臣亦有回啓時未能照檢之失惶恐待罪而吳哲則分付平安道臣使之依判付放送何如傳曰允卿等推考
정조 20년
丙辰三月二十五日辰時上御誠正閣藥房入診入侍時提調沈頤之副提調趙尙鎭假注書李弘謙記事官吳泰曾金履永檢校待敎徐有榘以次進伏訖頤之曰日氣不調聖體若何上曰一樣矣王大妃殿氣候何如上曰一樣矣惠慶宮氣候何如上曰一樣矣頤之曰江心水汲取關係莫重而船隻尙未修置多有疎虞之端忠州站船一隻擇其完固劃付鷺梁別將以爲使用之地事分付戶曹何如上曰依爲之出擧條上敎有榘曰冊子須與李義駿成大中同爲考出而凡例與冊名當臨時爲之矣仍命退諸臣以次退出
정조 20년
丙辰三月二十五日未時上御便殿同副承旨水原留守入侍時同副承旨李晉秀記事官柳遠鳴記注官金良倜二直提學李晩秀水原留守趙心泰以次進伏訖心泰曰平薪鎭罷牧設屯之後保軍三百五十名以左中右三哨定爲屯軍仍作寓農之兵其所節制宜早講定而第伏念該鎭旣是湖西舟師之任則雖不可專屬外營以一司三哨之制僉使平薪屯牙兵把摠定號而哨官則鎭校中勤幹可勘者差出自外營成給傳令以爲緩急領赴之地而毋論把摠哨官依三邑協守將例考績褒貶恐合事宜而且三場收稅米以結摠略綽磨鍊除雜頉當爲七百餘石屯軍身米亦爲一百四十石係是內營上納者則軍需所關事面不輕自今年爲始依當初節目以本鎭兵船定沙格載運僉使領納之意定式施行何如上曰依爲之出擧條心泰曰龍珠寺定置僧統摠轄南北漢摠攝專制八路寺刹者寔出於供護仙寢之重而且僧徒之食料者爲數不些則一任抛置尙無定制終非制置本意自今爲始一從食料數爻成置軍案於外營而亦於春秋暇日招聚營下肄習金鼓進退俾知方向仍試炮射略施賞格亶合團束激勸之方以此出擧條定式何如上曰依爲之出擧條心泰曰軍器所用旗桿鎗柄及火箭打造杵所入加時木無非緊要而此非市肆間貿用者加時木中旗桿木五十箇鎗柄木五十箇鳥銃家木一百箇火箭杵木三十箇自明年卜定於嶺湖兩南統水營所産處以爲稅船便添載上送之地何如上曰依爲之出擧條心泰曰箭竹樺皮武庫物種中爲用亦緊箭竹則備邊司所捧中湖南竹一百浮湖西竹五十浮每年移送之意出擧條定式樺皮備局所捧中加數卜定年年限五十同與箭竹一體移送何如上曰依爲之出擧條心泰曰外營以新設之故雨備油芚等屬專不成樣火箭打造所入不些而無路繼用大比設科之時落幅紙嶺南左右道各三十軸湖南左右道各二十軸湖西左右道各二十軸自試所劃送各其道監營自監營從便輸納于外營之意出擧條定式以爲永久遵行之地何如上曰在前則落幅紙爲等閒之物凡有請得取用甚易近來則不然云豈非京試官都事羞恥事乎廟堂之上送如許則本府輸送安知不亦然乎每道各定軸數取用可也出擧條心泰曰外帑庫不可無屬寺寶城鳳甲寺從其所願許屬之意依龍珠寺屬寺例自備局行關知委於該道監營以爲成節目永久遵行之地而所納紙價錢二百五十兩付之紙所各色紙酌定卷數使之浮納於外帑庫恐合事宜而旣爲屬寺之後當有僧統擧行者考據長興寶林寺已例造給印信寺屬昆陽多率寺僧統亦一體造印以給之意出擧條知委禮曹何如上曰依爲之出擧條心泰曰行宮旣置外帑外別外整理內用等庫所重比他自別則內軍器物種亦當次第備置而其將何以經紀武庫庫舍則今方營建於維與宅北邊而至於軍器物種以財力之無路拮据姑未措備言念所重萬萬悚悶故敢此仰達矣上曰沁都內武庫有別置之軍物而丙申以後亦多別造輸置者就此取用無所不可甲冑一百部島銃三百部環刀二百柄各色弓一千張長箭二千部片箭一千部筒兒一千箇箭竹六百浮筒介二百部輸送于華城而年例曝曬久未爲之從近遣別軍職與守臣眼同曝曬後輸送物件別定差員從便船運事分付沁留至於親軍衛二百人所着甲冑百餘件猶不足依年前統營例卿其造成所入物力亦依統營例令廟堂卽爲行會可也出擧條心泰曰平薪屯稅米昨年條作錢作穀名以外內營兼濟穀散置本府及附近畿邑自今春還分取耗而外營武庫素乏財力新備或修補者無路措施誠非細憂耗條自今年爲始永付軍器色以爲需用之意出擧條定式恐合事宜故敢此仰達矣上曰依爲之出擧條心泰曰行宮修理自外整理所纔已節目啓下而修理所入紙地非所立辦者故紙所業已創設募聚僧徒已始紙役矣外整理所修理財力年例應捧三千兩中一千兩姑先預下以爲浮出整理紙留儲庫中及時需用之地何如上曰依爲之出擧條命退諸臣以次退出
정조 20년
丙辰三月二十五日酉時上御重熙堂右承旨入侍時行右承旨李益運記事官柳遠鳴記事官吳泰曾金履永以次進伏訖上曰諸承旨皆已申退乎益運曰然矣上曰政院日記之所載虹貫之災亦多有之乎益運曰考閱日記則多有之矣命書傳敎曰雲觀虹貫之報豈勝懍惕悸懼入春以後寒燠乖宜推以無花憂在無麥夙宵戰兢不敢遑逸而乾文之示警又適在此時某事某政强引湊合謂之以何災何沴之應反有近於傅會雖不指的爲說今之治規時象無往而非召災致沴之端豈必淫虹干陽然後始可覺知而然猶夢夢牽補度過毫無依稀髣髴於振作警勵底意思則上天至仁愛之欲誨安得不諄諄然若有丁寧垂戒也否德忝位二十年來無災不召無沴不致而虹貫之異卽所初有凡係側身責躬之方其敢循常應文爲乎哉自今日減常膳三日待朝廷訪大臣三司喉院之臣欲問求助之策而目下急先可矯者無過於無言而言路偏塞也各以讜言書思對命莫負古人備忽之義又命書傳敎曰昔在先朝有雲觀虹貫之報而試士則求言得人之意雖不停行大享則大臣仰請命攝大抵敬天奉先豈有二致而齋心之時貴在專一今當夏享大祭以攝儀爲之明日以求助之意大臣旣命來待次對諸臣亦爲來會仍行次對上曰院儀啓辭登筵爲之可也仍命退承史以次退出
정조 20년
行都承旨趙尙鎭坐行左承旨閔台爀坐直行右承旨李益運坐左副承旨洪義浩坐右副承旨李肇源坐同副承旨李晉秀坐直注書金履永仕直柳遠鳴徑出假注書吳泰曾仕事變假注書尹命烈仕
정조 20년
閔台爀啓曰明日常參經筵取稟傳曰停
정조 20년
傳于李晉秀曰大臣備局堂上引見
정조 20년
傳于洪義浩曰左副承旨入侍
정조 20년
傳于李晉秀曰留院上疏入之
정조 20년
備忘記開城留守趙鎭寬下直長弓一張長箭一部賜給
정조 20년
以獻納韓興裕正言南基萬校理沈興永副校理金近淳牌不進罷職傳旨傳于李肇源曰只推
정조 20년
李晉秀以御營廳言啓曰本廳來四月五月兩朔應立左部右司屬全羅左道五哨軍兵五百十七名今已逢點整齊矣四月初一日與中司軍兵替代立番後舊軍放送之意敢啓傳曰知道
정조 20년
李晉秀以御營廳言啓曰本廳來六月七月兩朔應立左部後司屬全羅左道二哨右道三哨合五哨軍兵五月二十五日京中逢點六月初一日與右司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 20년
李晉秀以御營廳言啓曰今日新番全羅道五哨軍兵點考而礪山都會邑調點時收斂狼藉之說有所及聞故詳細査實則兵營監色輩稱以雜費其所橫斂之錢至於一百二十九兩之多軍中收斂何等要禁而創出名色若是徵索誠極無嚴所斂之錢一一推給於各哨軍兵等處而當該調點官之矇不察飭致此無前之弊者揆以師律萬萬駭然全羅兵虞候李道善令該府拿問勘處兵使朴基豊亦難免不能檢飭之失從重推考何如傳曰允
정조 20년
領議政洪樂性箚曰伏以今玆虹貫之異果何爲而作也臣始也瞠然而驚終焉惕然而懼誠莫知以我聖上欽若對越之誠又何以致仁愛之警告若是乎著明也繼伏奉聖敎下者大享至命攝儀常膳特俾減撤又有時原任大臣來會之敎修省求助之盛念已藹然有感格消弭之機臣不勝欽頌萬萬臣旣忝在首揆則固當竭蹶趨簉少副我殿下警勵之至意而昏眩宿症近益添劇委頓狀席莫省東西寸步運動斷無其望伏枕震惶不知措躬之所臣雖在病昏涔涔之中一段耿耿之衷尙有不泯玆敢冒死仰陳焉竊念上天之載無聲無臭而其所以感通無間只是一箇實理而已故人君應天之實亦有在乎實心實政桴鼓影響作於下而應乎上誠之不可揜有如是矣臣於前冬雷異之時伏讀求言之旨申申聖意惟在於以實不以文五字臣實莊誦敬歎之不已而徒緣賤臣不誠無實莫能一毫對揚卒至無一事振刷無一言措施竟使我聖上遇災警惕之盛德不免於有實心而無實政之歸雷災未幾虹變又作者莫非臣罪而亦可見天道之不可誣也夫朝家之實政莫大乎置相矣燮理調和之責亶在於輔弼之地而乃以如臣無似者置之百僚之首縻以三事之任尸素瘝曠宜退不退問其官名則元輔也問其職務則茫乎其無所知伈伈乎其無所爲也名實不副莫此爲甚一身私義固不足恤而其如國事何其如天譴何伏願殿下以修擧實政爲弭災之大本以斥退臣身爲實政之先務亟加鐫免改卜賢德以圖弘濟之術焉且伏見聖敎中目下急先可矯者莫過於無言大哉王言臣請因是而略陳之國家元氣惟言路是已自古以來或値災異未嘗不求言而求之匪難用之實難故天心之格與不格惟係乎用言之實與不實耳今日朝著之上固乏謇諤之風章奏之間罕見剴切之論宜乎其不槪於聖心而其或有進言論事者率多過加摧折雷霆千勻竄逐相續儻使其言非耶則勿用可也何可加之以摧折乎至於設爲禁令防遏言路者非止一二言者之摧折猶且不可況可以懸禁象魏以杜一世之口哉堂堂聖明之朝乃有禁言之名臣竊不勝憂歎而一邊求之一邊禁之此果可謂求言之實政耶臣竊謂欲矯目下無言之弊則諸般禁條一傡收還前後以言獲罪者亦皆赦宥然後直言讜論庶可以聞矣且伏睹近日聖念屢勤於旁求恩旨每降於宣召草野一能之士名入薦剡皆得瞻望咫尺之淸光畢陳平生之蘊抱此誠昭代之美事曠世之盛擧然而上旣有求言之誠下亦有進言之實而徒緣如臣癃耄叨居廟堂一莫能悉心奉行見諸施用畢竟播之章牘用侈一時之觀美而止耳臣竊恐此亦有乖於求言之實政也顧今民食孔艱而軫恤之宸憂徒勤世道日下而挽回之至意莫遂一事二事終歸空言此莫非大小臣工恬嬉怠忽之罪而振作淬礪之大機括亦恐不越乎聖明一念之間伏乞精察乎流通之際深思乎警省之方廣開不諱之門博採可用之論推之實心以及實政則祥和不日可導災沴不日可消矣仍念狂戇之論奇偉之策每多出於草莽韋布之中則當此仁天示警之日昌言之進不必獨責於三司喉舌之臣宜令銀臺代撰王言布告中外使芻蕘之說畢達於黈纊之下焉今者諸僚咸簉臣獨病伏而神思昏迷草草數語亦不足以仰裨萬一尤增罪戾伏不勝兢蹙之至取進止答曰省箚具悉卿懇咎在否德何尤輔相至於草野昌言依卿所陳當勤諮於諸道卿其安心愼攝俟間視事仍傳曰此批答遣史官傳諭于領議政
정조 20년
左議政蔡濟恭箚曰伏以臣於病伏涔涔之中得見靑臺之報陰虹有貫日之變矣嗚呼何由而致此伏唯我聖上臨御二十載聖志益勵求治益切未明求衣侵夜忘勞此帝王之盛節也第恨朝廷之上人才渺然不足以對揚萬一以登大猷之世而若謂之因是而召災致異則亦云過矣奈之何上天示警去益丁寧昨歲冬雷懍惕之心尙今未弛今春無花簡策所未見謂之祥也不宜至若虹貫以陰氣而凌犯太陽之尊此其災曷云小哉我聖上祗事日監之天無形之視無聲之聽不啻若孝子之事父母而今乃祥不見應災反有召淵衷之惕然恐懼當復如何臣達宵彷徨實不知所措此際伏承時原任來待之敎盛矣哉大聖人不遑寧處求助臣隣之意也臣一縷未泯之前豈不欲匍匐進詣仰聆玉音俯陳微衷而第臣素患塊積挽近以來發作無常終夜磨腹而莫之伏焉鎭日服藥而莫之驗焉此其勢病癈無疑而最是暫束袴帶便覺胸腹煩懣殆欲狂叫躍出冠裳赴闕斷無其望自非然者日前親臨誓戒何等盛禮而臣敢不趨參班行乎今又冥然漠然若不知天災之可驚聖旨之可奉宛轉衾褥蠢動不得國有常憲臣豈免諸仍竊伏念方今義理不明紀綱不振京外之百千萬事無不受病而若論其最可憂最可憫者則如臣之苟充於議政之數者是耳夫相得其人則其國安相不得其人則其國危顧其重果何如而乃以此癃病昏憒全不事事之一癈物假其名而曾不難愼焉所誤者隆恩異渥所壞者朝廷名器置相如此仁愛警告此固理之當然策免古例雖曰虛文西漢近古最爲可法惟願殿下凡於事爲益以一誠字做去以答上天之意而斥退如臣無用惟賢德是卜亦係懋誠之一急務臣雖進前所欲言者無過於此伏乞勘臣偃便之罪削臣見帶之職以肅朝綱以幸國事焉取進止答曰省箚具悉卿懇由予否德於卿何有今日未參不須過引卿其安心益務燮理之功仍傳曰此批答遣史官傳諭于左議政
정조 20년
副修撰李基讓疏曰伏以臣聞天下之至實者天理也一雨一風無非實理則況其和而可爲祥異而可爲災者宜無一不出於實理者而乃今雲觀之報又何爲而至哉洪唯我殿下卄載臨御一心憂勤平居則敬天事先恤民欽刑旣極其至矣遇災則責已求助蠲弊究惠又盡其道矣而災異之作殆無虛歲臣誠惝怳莫知所諭也然臣又聞人之所以與天參者只此一心而此心之誠卽天之實理也況人君一心直與天通好惡顰笑若相爲謀則臣恐殿下之所以誠心孚格或不如上天之實理仁愛也上天之載旣自杳邈人君之心又甚精微雖非如臣蠢劣者所敢窺測而臣愚死罪請試以一二所知者復焉從前至今殿下之所急者求言也然求而不用與不求等也還餉之策對者數百而尙無釐改之政廉白之選言者不一而未有掄簡之擧前後懲討積紙弊舌而一未聞有允兪之命臣未知殿下求之不以誠歟抑誠於求而不能力於用歟有一於此則殿下一心至誠純一之工恐有所未盡而上天之譴無以答也下民之望無以塞也庶政庶務無以綱紀之也故臣謂今日之憂不在於弭災而在於修誠目下之急不在於求言而在於用言至於一政一事之小得小失非所當急也伏願殿下急於用言先從臣言始以誠心格天以誠心求治則生庭之桑不足憂而守心之星將自退矣唯殿下懋哉臣於有災求言之時旣承恩除又有召命臣固當卽地竭蹶以效微忱而以情則向被臺參尙未蒙勘以病則素抱虛勞近忽大發委頓喘息已近四旬實無蠢動趨走之望伏乞聖慈特垂鑑諒亟命遞斥臣新除職名仍治臣違傲之罪以安私分以正國綱焉臣無任云云答曰省疏具悉當留意而對策後救弊欲待廟堂之臣從長稟決至於淸白掄選之稽滯今聞右相之言先朝己未庚申年間有自下停當者而文蹟尙未考出云似當從近擧行外此誠之一字敷奏豈可以常談看今筵千言萬語都在於此爾亦言之誠可嘉也勿辭察職
정조 20년
丙辰三月二十六日午時上御誠正閣左副承旨開城留守入侍時左副承旨李肇源開城留守趙鎭寬假注書李弘謙記事官吳泰曾金履永諸臣以次進伏訖上命書傳數曰嘉言罔攸伏野無遺賢卽有國先務求言於三司言責之官自是應行之事側身修省之時宜有拔例之擧際見領相箚語可謂大臣之言批旨許可昨下求言之敎政院下諭諸道之臣四都留守遍諭列邑以時政民隱之有裨治道者草野之間必有攄蘊無以自致之類誠心旁求俾各竭論收捧具狀陳聞事該房知悉上曰翰林金履永還付注書牌招入直出榻前下敎上命書傳敎曰前假注書吳泰曾仍察廳任仍命退諸臣以次退出
정조 20년
行都承旨趙尙鎭坐行左承旨閔台爀坐行右承旨李益運坐左副承旨洪義浩坐右副承旨李肇源坐直同副承旨李晉秀坐直注書金履永仕柳遠鳴仕直事變假注書尹命烈仕
정조 20년
閔台爀啓曰明日再明日光陵忌辰祭齋戒正日來初一日宗廟夏享大祭齋戒相値視事頉稟之意敢啓傳曰知道
정조 20년
閔台爀啓曰來初一日輪對日次而宗廟夏享大祭齋戒相値頉稟之意敢啓傳曰知道
정조 20년
李肇源啓曰合辭方張之時兩司無詣臺之員事甚未安除在外外未肅拜人員竝卽牌招何如傳曰允
정조 20년
李肇源啓曰大司憲徐有臣牌不進執義李城輔持平朴柱遇在外掌令二員未差持平鄭㝡成呈辭監察茶時之意敢啓傳曰知道
정조 20년
傳于李晉秀曰諸承旨持公事入侍
정조 20년
傳于趙尙鎭曰卿大夫人八旬初度隔日宴需米十石木三十疋眞末一石淸五斗油五斗以本府句管穀物會減伊日傳致仍爲存問狀聞事下諭于松留處
정조 20년
以京畿監司金文淳狀啓長湍金聖集可合本府中軍之任事判付內中軍之任豈煩朝令之事營邑自可擧行者忠壯將爲先作窠擬入年已老使之一番入直後減下下送事分付該曹該道爲良如敎
정조 20년
兵曹口傳政事以金聖集爲忠壯將
정조 20년
吏曹口傳政事麻田郡守崔性烈价川郡守李商采相換
정조 20년
洪義浩以吏曹言啓曰今此景慕宮朔祭獻官以前承旨李冕膺塡差而時無職名令該曹口傳付軍職何如傳曰允
정조 20년
兵曹口傳政事護軍單李冕膺
정조 20년
李晉秀以兵曹言啓曰行護軍申光履有知中樞作窠口傳下批之命矣作闕單子依例書入之意敢啓傳曰知道
정조 20년
兵曹口傳政事以申光履爲知事
정조 20년
兵曹口傳政事護軍單金勉柱
정조 20년
學敎授前望單子入之中學敎授鄭東榦東學敎授吳鼎源南學敎授韓光植西學敎授趙弘鎭落點
정조 20년
閔台爀以禮曹言啓曰今二十五日所下傳敎中自今日減常膳三日事命下矣三日之限止於今日自明日依例復舊封進之意分付何如傳曰允
정조 20년
閔台爀以弘文館言啓曰本館上番副應敎李明淵以宗廟夏享大祭祭官今日議政府肄儀時晝仕出去之意敢啓傳曰知道
정조 20년
李晉秀以都摠府言啓曰今日入直內三廳武兼禁軍及軍兵等當爲中日習射而自上方在減膳中復膳間依例姑停之意敢啓傳曰昔在先朝謁聖試士隔日而如再昨之事在減膳之中以試士之非暇豫勿令退行況自下擧行之試射中日等事之事屬勤勵者一倂頉稟大非修省之意依例設行因此而有定式者各司之不爲坐起亦無意義令廟堂嚴飭卯酉諸司使之依例赴衙而五日開坐近來則司憲府漢城府刑曹外以不坐書入看作金石之典雖非古例亦令廟堂査問草記可也
정조 20년
閔台爀以禮曹言啓曰今三月十九日大臣備局堂上引見入侍時臣鍾顯所啓奏御文字何等審愼而平安監司金載瓚狀啓中以故忠臣崔孝一之贈戶參而誤稱屢贈至贊成至於節惠之典則近始因特敎方爲擧行而謂以忠烈賜諡云者極爲未安當該道臣從重推考何如上曰以贈參判之賜諡雖因特敎旣無可據之文跡則從大臣之言先令加贈然後賜諡實合重愼之意故耳朝廷之擧措猶且如此況奏御文字乎又況事實關係乎無諡而曰有諡未贈正卿而至謂已贈貳相云者不可但以不審言其委折爲先關問後草記論罪可也事命下矣其委折關問於平安監司全載瓚則以爲歲首車禮亮安克誠事修啓時崔孝一贈職未及詳考以黃一皓贈職及諡號誤認以孝一職諡莫重奏御文字有此大段差誤萬萬惶隕無所自措云矣所當請勘而藩臣論罪自臣曹有難擅斷令廟堂稟處何如傳曰允
정조 20년
李晉秀以備邊司言啓曰卽見禮曹草記則以爲平安監司金載瓚狀本以故忠臣崔孝一之贈職及諡號誤以贈贊成黃一皓爵諡書塡修啓錯謬一款依判下査問首實以來而莫重奏御文字有此大段差爽所當請勘而藩臣論罪自臣曹有難擅斷請令廟堂稟處事允下矣無諡而曰有諡參判之贈謂贈贊成登諸奏御文字至有査問論罪之命則事端已露國體攸關不可以藩任遞易之難而有所容恕平安監司金載瓚罷職何如傳曰視古人寫馬漏一點其爲不謹尤果何如且況所請之事實所關何如而漫筆潦草不能致愼藩臣之體敢若是乎此道臣之地處跡有涉於欠敬宜用加倍之典今始處分亦云稽矣譴罷太寬亟施不敍雖曰鎖鑰任重自有內外之殊則三十年來差除除非出入銓地之人率皆邇列崇班此亦觀時俗之一端此意知悉可也
정조 20년
閔台爀以弘文館言啓曰校理沈興永副校理金近淳旣有只推之命校理張至顯副校理李貞運連呈辭單不爲行公副修撰李基讓疏批已下竝卽牌招察任何如傳曰允
정조 20년
李晉秀以備邊司言啓曰以都摠府中日習射復膳間姑停事草記批旨內昔在先朝謁聖試士隔日而如再昨之事在減膳之中以試士之非暇豫勿令退行況自下擧行之試射中日等事之事屬勤勵者一倂頉稟大非修省之意依例設行因此而有定式者各司之不爲坐起亦無意義令廟堂嚴飭卯酉諸司使之依例赴衙而五日開坐近來則司憲府漢城府刑曹外以不坐書入看作金石之典殊非古例亦令廟堂査問草記可也事命下矣査問于各該司則戶曹刑曹漢城府司憲府宣惠廳開坐或卯酉仕甲寅秋特敎申飭之後雖値減膳之時已爲依例擧行云五日卯酉仕衙門義禁府吏曹禮曹兵曹工曹司僕寺平市署七處卯酉仕非但減膳日不爲擧行五日赴衙之法亦或行或否云事之稽忽莫此爲甚況在朝家過災警惕之辰尤宜申明定制俾有勤勵之效以此辭意各別嚴飭發遣本司郞廳這這摘奸以爲考勤慢處置之地事一體分付于各該衙門何如傳曰允
정조 20년
趙尙鎭以戶曹言啓曰臣時秀與正郞尹光心進詣慶熙宮依定式眼同奉審則差備內各殿堂及內各司竝無雨漏處而會祥殿三面遮陽六浮無逸閤西北簷遮陽四浮蓋覆破傷故使之卽爲修改之意敢啓傳曰知道遮陽豈必盡改乎此不過中官討食之計當該中官嚴處次爲先知名以置可也
정조 20년
趙尙鎭以戶曹言啓曰臣時秀與正郞尹光心工曹參判金翊休佐郞南溟學依定式進詣於義本宮奉審則朝陽樓北簷雨漏二庫風遮草芚四浮破傷啓慶軒北退雨漏一庫分付各該司使之卽速修改而亦令本曹郞廳監董擧行之意敢啓傳曰知道
정조 20년
李晉秀以兵曹言啓曰嶺南別試武士本曹試取時片箭講書各一人入格鐵箭抄上五人俱未入格事草記批旨內其中可用者何人乎指名草記其餘給糧下送當初抄報之該道事極爲不誠當該道帥臣爲先從重推考其委折關問草記可也事命下矣依傳敎發關該道矣慶尙監司李泰永回移內以爲抄選武士無實勸課委折措辭關問於左兵使李潤謙右兵使洪仁默處則嶺俗異於西北毋論士族平民擧皆不閑弓馬故其所勸課肄習之方有不敢一毫放忽或關飭列邑或面諭武士而因昨年抄試武士才藝不合至承委折査問之嚴關萬萬惶悚伏地俟勘云矣敢啓傳曰知道
정조 20년
洪義浩以義禁府言啓曰全羅兵虞候李道善拿問嚴處事傳旨啓下矣李道善時在任所云依例發遣府羅將交代後拿來何如傳曰允
정조 20년
判府事尹塾疏曰伏以薦天之寶曆式回思文之泂酌親祼聖慕不匱於中身洪休佇垂於永世于是日是夜大小臣工濟濟顯相各盡駿奔之誠而臣獨何人沈痼昏顓未參陪班之末莫伸悲慕之衷獨自撫膺呑泣歷日靡定不自意千萬夢寐之外史官臨門俯頒恩綸先宣久不見之諭次布未易起之敎擢臣輔國授臣判樞又使銓郞親授敎旨臣倉卒奉受不覺聲淚之俱發體肢之荒亂仰首抑塞無辭可對噫臣本門衰祚薄才微識淺早玷科第已極踰分幸賴我先大王拂拭之洪恩靑闈藝苑歷揚華顯荐蒙我天地父母山高海深之霈澤八年之間濫躋卿月才經數歲又超三資前後恩造今古罕有臣嘗不以身自有矢諸心而質諸神每以捐軀報國酬答萬一爲銘肺之符矣不幸國恩未報臣身先廢奄奄床玆七年于今中間醫治千歧萬條者非爲臣自己一事實欲復起爲人重入脩門上佐堯舜之君下迪堯舜之民昇平萬世主聖而臣榮矣一自昨秋遭慽之後寸緖已斷尺障愈膜悲哀所積神精莫收雖自欲强扶癃軀竭蹶趨闕叩謝於延英門外容可得乎況臣所叩之銜差大臣一等非如臣愚顓病廢之物所可濫竽而近臣之宣諭選郞之授旨迫出殊禮此何人斯獨蒙恩如是深且重也秪自北向嗚泣而已臣旣不能進身膺命一伸感激之忱敢將數行文字替申微悃罪戾山積無地自容臣治疏詣闕適値大享誓戒之日見退喉院停齋後今始仰瀆又抵遲延之罪惶隕之忱冞切于中伏乞聖明亟收成命削名朝籍仍命有司繩臣罪負以肅朝綱以礪臣分焉臣方癃蟄沈痼不以生自處豈敢贅陳他說而日昨上天垂警聖心惕若御廚却膳廟事攝儀特下求言之敎廣詢弭災之道臣旣頑縷未絶不敢泯默略陳蕘說上塵乙覽焉大抵天災之示警雖聖君治世或不免焉若因災益修對越上帝自强不息上盡君道下協民心則回災爲祥是天心一轉移間事霜雪化爲雨露陰曀漸臻淸明春臺壽域之中與萬姓而同樂然則九潦七旱竟爲堯湯致至治之效桑穀熒惑竝作戊景圖永年之符今者災警卽我仁天導我殿下恐懼益懋亟致平泰之一大機會也唯我聖上勿以弭災爲心惟以對越自勵精一執中務存大體勅勉臣隣責成庶績合天地之德裁成輔相敷風草之化於變時雍則天之所賜豈不曰大哉至哉古人有言曰人主一心萬化之原又曰天君泰然百體從令今若懋聖益聖之工傳七聖之心法迪萬化之本原則何有乎百體之從令何憂乎衆災之底消何患乎群黎之不率也至若宣名草莽納言授職此人主致治之盛節也臣亦鼎鐺之有耳者獲聞輿誦伏不覺神旺心聳而第下之赴召者不能槪上心之萬一敷進萬言豈可無一二可用者而論其大體外示浩博而中無負抱至以倒産等說敢徹香案此等句語雖鄕里庶類苟有知識亦嘗恥焉旣云讀書之士而反作此鄙彦者臣實慨然于中推此一言可知其人且況汎濫雜術眩惑聽聞之說不無人傳豈以百里之命輕付白徒之此人乎又伏聞訓鍊大將李柱國疏陳軍制三條其二條臣無一得之見不敢費舌可否而第首陳兩營鄕軍事論以兵農言似有理而以臣愚見略有不然者五衛罷後先置訓營次設禁御兩營前後殆二百年丙子之亂戊申之變皆用此兵蓋鄕軍上番之制五年一赴則大略與唐室府兵內重外輕之義一般矣夫遐鄕之民雖不閑進退坐作之節愚蠢之性徒知向上牢確之心全無巧詐若有緩急嚮導指路千里赴遠鈍足如飛科場鞫庭一守其法無作奸僞不受慫慂此眞可用之兵豈可與京軍之繭足於數舍之內挾詐於嚴急之時者同日語也京師十萬兵之說雖爲國家長遠慮也而以今京民之單弱經用之罄匱能容養十萬之衆乎臣愚死罪以爲京居之民雖不簽軍額率皆有籍單無論吏民蒼頭便與無料軍無異或當倉卒則皆可爲用何必先其時而憂給其衣食以費不億之資乎臣竊有所聞及者上番之鄕軍自聞此報歎息或流涕曰吾輩三保無非子若弟姪官無所納五年一上備隨軍器受食厚料無論寒暑入直闕內一心守衛或値殿座動駕之時逈瞻耿光仰飽恩饋下番歸家對妻孥族戚盛詑榮光且解京市所貿之包誇示鄰里矣從今以往此路永絶至尊之威顔何以得瞻瑞臺之恩犒何以得嘗且身布及三保年年所納殆近十兩貧氓何以支存烟戶雜役必當蝟起亦何以能保不勝缺望倀然若失云大可見遠民向國之誠其心有難咈矣先儒有言曰欲法堯舜當法祖宗是制也旣自祖宗朝始創別無生弊之端而當此太平無事之時亦何可遽然變革也彼以老成宿將强爲此洛陽少年之習氣臣未知其穩合也臣病抛世事不識時務而愚衷所激妄論至此罪上添罪尤切惶恐伏願殿下勿以人微而廢言少垂察焉臣無任云云答曰省疏具悉卿懇卿之氣岸不似俗人之骫骳節次擢除豈特爲卿之異於人然卿病矣難以職事責勉縻以判樞漫銜只示欲一用之本意際見卿章如對卿面且況附陳數條可見老臣憂愛之悃殊庸嘆賞另當體念宣召人事二百年來科宦不踰於城門之外蘊經綸事業者空老巖穴特勢耳近日膺召之人一一假借優待之者欲從隗始以責實效其中雖有疏語之不審者必由於鄕人不嫺章奏之體也訓將李柱國疏中一款語予意亦豈在於罷番上之制而是其奏哉於此竊有爲三軍萬民之心上經度適見其疏之拖及近處深味之而已至於一改前規亦非所已料定者卿乃有懷無隱尤覺嘉乃卿其安心調理